  Виталий Пронин Россиысь Гурт удысъя министерство 1-тӥ-9-тӥ феврале хозяйствоослэсь капчиятэм кредитлы куриськонъёссэс кутэ. Тулыс матэктэмъя гуртоос золгес но золгес кулэясько коньдонлы. Кидыс но выльдоно, удобрение но басьтоно, топливо но дасяно, техникаез но тупатъяно. Субсидиос ӝегаку, йӧл дун усьыку, та сюлмаськонъёс бадӟым йыр висёнлы пӧрмо. Таин валче министерство банкъёсын пумиськылӥз, вакчи дырлы капчиятэм кредит сётъян пумысен огкылэ вуизы. Юрттыны дась луэмзэ нырысь ик вераз «Россельхозбанк» огазеяськон. Россиысь 68 улосвылъёсысь куд-ог хозяйствоос льготной кредит басьтыны мылкыдзэс веразы ни. Таослы тулыс ужъёслы гинэ оглом ог 5 миллиард манет кулэ. 80 миллиард манет тыр капчиятэм кредит висъяны ӧдъяло 13 банкъёс. Кулэяськисьёс пӧлысь 60 процентэз будосъёсын вырыны кредит возьма. Но пудо вордӥсьёс но юрттэт витё. Россиысь Экономикая, инвестициосъя но гурт удысысь рынокез радъянъя департаментэн кивалтӥсь А. Куценко пусъемъя, улосъёсын кылдэм югдур интыосысь министерствоосын котыр ласянь эскеремын, гуртоослэсь кулэяськонъёссэс чакласа, банкъёсын валче ужанъя огкылъёс юнматэмын. Капчиятэм кредитъёс басьтон пумысен куриськонъёсты та нуналъёсы кутозы. Елена Сараматова  